Anno 55º dominus Petrus Henrici, condam ychonomus ecclesie Aboensis, emit a Johanne Swarte in Helga, parrochie Berna, quendam fundiculum promtuarij, situm iuxta promptuaria sancti Henricj vltra ampnem versus pontem, inter ortum prebende sancti Iohannis et granaria sancti Henricj, pro xj marcis denariorum, in quem fundiculum ego Petrus Petri transtulj quandam opellam de Awas, pro qua dedit sancto Henrico dominus Nicolaus Nicolaj iij marcas vj oras ad dies vite sue; post mortem suam redibit ad ychonomiam. Anno eodem Johannes Spinj de Sattila parrochie Pemara, scutifer, impignerauit ecclesie cathedralj vnum prediolum dictum Loppis pro xxx marcis denariorum, infra biennium redimendum. Soluit anno lxx michi Petro Petri xv marcas vii oras in diuersis. Anno eodem emit idem d[ominus] Petrus Henrici vnum pratum ad vsum ecclesie dictum Laustis a quodam Johanne Longabeen in Kawxela pro iij marcis. Anno eodem emit idem d. Petrus a Lucia Paualsdotter, relicta Andree in Rahikkala parrochie Vemo, de proprio patrimonio suo ij stenger agri per circuitum de ambabus partibus agrorum demptis pratis pro xij marcis. Anno lxvjº conductus est Nicolaus Justisa pro sedilj regio erigendo pro xx marcis. Anno eodem conductus est Petrus murator de Kymitto pro testudine erigenda in ecclesia cathedralj a summo choro vsque ad turrim magnam, tribus sibi sociis iunctis, pro xc marcis; leuauit 38 marcas v oras. Anno lxvij die beatj Gregorij pape, presentibus Tordone Ketilson, apud ecclesiam Rusko commorante, et Johanne in Vikkala, colono sancti Henricj, ego Petrus Petri feci quandam commutacionem pratorum cum quodam dicto Jacobo Ykato jn Rusko, jta quod ipse Jacobus habeat pratum emptum condam per idem d. Petrum Henrici a Laurencio Halo ultra ampnem in Awas cum quadam porciuncula sibi adiacenti, et ecclesia habeat pratum suum situm in medio pratorum sancti Henrici, et tributabit omni anno de prato suo antiquo, et Halo de prato s. Henrico vendito, prout in litteris super hoc confectis continetur. Anno lxixº ego Petrus Petri emi a relicta Matis Olsson in Parskyla cum consensv filij suj terciam partem silue, que est inter riuulum versus Huktis et Parskyla, pro xx marcis et j tonna salis; solutum totum. Eodem anno emi aliam terciam partem illius nemoris a Johanne, filio Andree Gunnarsson, et suis coheredibus eciam pro xx marcis et j tonna salis: solutum totum. Anno lxxº consulatus et ciues Aboenses emerunt vnam campanam ab ecclesia cathedralj, ponderantem iiij skippund cum j lisp:d, et refundebant ecclesie quinque skipp:d cupri cum xxx marcis denariorum. Anno lxxj pro ereccione capelle omnium sanctorum vna cum testudine percepit Henricus murator lxx marcas et j pecus in valore xij orarum.